# Heving av medlemskontingenten i Espedalen sti- og løypelag

**Styret i Espedalen sti- og løypelag foreslår å heve medlemskontingenten fra nåværende kr. 1 000 per husstand til kr. 1 500 per husstand per år, fra 2025.**

**Bakgrunn for forslaget:**

ESLL sender ut oppfordring til medlemskap til ca 220 hus/hytteeiendommer i Espedalen. Kontingenten for medlemskap i ESLL har vært den samme siden 2019. Det har i denne perioden vært en betydelig prisstigning på alle områder, og vi må regne med at det fortsetter. (Konsumprisindeksen økte med 19,1 % fra 2019 til januar 2024).

Kostnadene for løypekjøring var i 2023 på kr. 220 563. De høye kostnadene skyldtes til dels krevende forhold med mye snø og rydding av trær i løypene, men også en lang sesong med fin og stabil vinter. ESLL var i det store og hele fornøyd med løypekvaliteten i 2023. Kostnadene kommer til uttrykk gjennom årsresultatet, som var minus kr. 46 415. Løypekjøringen i 2023 kunne bare finansieres fordi lite snø ga lave kostnader i 2022. Når vi nå igjen har en snørik vinter, har vi ikke den samme bufferen som i fjor.

Det er en stor utfordring at medlemstallet i ESLL ikke har økt de siste årene. Tvert imot var antallet medlemmer, og dermed innbetaling fra medlemmer, noe høyere i 2020 og 2021. (se tabell nedenfor).

En betydelig økning av inntektene er likevel nødvendig for å holde løyper av en standard som er nødvendig for at brukerne av løypene skal kunne stole på at disse er oppkjørt når de er på hytta om vinteren. Styret ser det derfor som nødvendig å øke kontingenten.

**ESSLs område for løypekjøring**

Før årtusenskiftet var det turistbedriftene som betalte for løypekjøringen i Espedalen. Nå er situasjonen endret, slik at det er hytteeiere som betaler hoveddelen av kostnadene. De aller fleste hyttene som ligger på hyttefelt betaler gjennom velforeninger. Espedalen sti- og løypelag har ansvar for løyper i et område avgrenset av Dalen gård i sør, og Espedalen Gjestehus i nord. Dette er et komplekst løypenettverk i krevende skogsterreng. I dette området finnes det bare en velforening som bidrar til løypekjøring, og det er Espedalen fjellgrend, men deres midler går ikke til ESLL. Dette gjør at ESLL har en ekstra stor utfordring når det gjelder å engasjere de hytteeierne som sogner til vårt område. Som tallene viser, er dette noe som vi bare delvis lykkes med.

**Løypekjøring i andre deler av dalen**

I sør faller ansvaret for løypene innenfor Sti- og løypekomiteen Gausdal Vestfjell Nord (SLK-GVN). Vassenden vel, der medlemskap er frivillig, har en medlemsavgift på kr. 1100 som i hovedsak går til løypekjøring i regi av SLK-GVN, samt at mange har betalt andeler (på anslagsvis 5000) i ny løypemaskin. Kjerneområdet for SLK-GVN er dekket av hytteforeningen på Roaseter. I nord (Dalseter og Ruten) ligger ansvaret hos Espedalen turløyper. Hyttevelforeningene i Dyrtjønn og Rytlia, der medlemskap er obligatorisk, har vedtatt at medlemmene fra sesongen 2024 skal betale kr. 2000 per hytte per år. For ett av hyttevelene er innbetalingen obligatorisk, for de to andre er det «bare» en moralsk forpliktelse.

**Andre inntektskilder for ESLL:**

I tillegg til medlemskontingenten får ESLL støtte fra Gausdal og Sør-Fron kommuner.

2019 var det første året med støtte fra Sør-Fron kommune, med kr. 10 000. For 2022 økte denne støtten med 5000. Vi har i brev til kommunen bedt om at støtten økes ytterligere våren 2024, og vil, dersom vi ikke får noen økning, følge opp dette til høsten.

Støtten fra Gausdal kommune var kr. 50 000 i 2019. Fra 2021 var støtten nedfelt i treårige partnerskapsavtaler mellom kommunen og ESLL. Den økte så til kr. 55 000 i avtalen fra 2021 -2023, og til kr. 66 000 i avtalen fra 2024-2026.

Utvikling av inntekter for ESLL:

|  |  |  |  |  |  |
| --- | --- | --- | --- | --- | --- |
|  | 2019 | 2021 | 2024 | Økning % 2019-2024 |  |
| Kontingent | 72 600 | 83 000 | 75 500\* |  - |  |
| Sør-Fron kommune | 10 000 | 10 000 | 15 000 | 50 % |  |
| Gausdal kommune | 40 000 | 55 000 | 66 000 | 66 % |  |
| Totalt  | 122 600 | 148 000 | 151 000 | 23 % |  |

\*per 23.februar 2024.

**Om kontingenten:**

Medlemskontingenten i ESLL betales for hver enkelt husstand/hytte/turistbedrift innen vårt område, og gir en stemme på årsmøtet. En husstand/hytte kan betale flere ganger kontingenten, og får da tilsvarende flere stemmer på årsmøtet.

Kontingenten er omtalt i vedtektene § 6. Her heter det: Kontingenten fastsettes av årsmøtet og betales forskuddsvis.